არიელ ორტეგა
არიელ არნალდო ორტეგა (ესპ. Ariel Arnaldo Ortega; დ. 4 მარტი, 1974, ლიბერტადორ-ხენერალ-სან-მარტინი, ხუხუის პროვინცია, არგენტინა) — არგენტინელი ფეხბურთელი, შემტევი ნახევარმცველი. ფეხბურთის გულშემატკივრებში უფრო ცნობილია როგორც ელ ბურიტო ორტეგა. საფეხბურთო კარიერის მნიშვნელოვანი ნაწილი „რივერ პლეიტში“ გაატარა. ბეტო ალონსოს, დანიელ პასარელას და ენცო ფრანჩესკოლის მსგავსად, „რივერის“ ქომაგებისთვის დღემდე რჩება კლუბის ერთ-ერთ ყველაზე უფრო გამორჩეულ მოთამაშედ. ფეხბურთის სპეციალისტთა და ექსპერტთა უმრავლესობის მიერ მიჩნეულია ერთ-ერთ საუკეთესო შემტევ ნახევარმცველად არგენტინული ფეხბურთის ისტორიაში. 1994, 1998 და 2002 წლების მსოფლიო ჩემპიონატების მონაწილე არგენტინის ეროვნული საფეხბურთო ნაკრების შემადგენლობაში.